ม.หอการค้า เผยดัชนีความเชื่อมั่นผู้บริโภคลดลงต่อเนื่องเป็นเดือนที่ 6
ม.หอการค้า เผยดัชนีความเชื่อมั่นผู้บริโภคลดลงต่อเนื่องเป็นเดือนที่ 6
7 ก.ค. 2559

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นผู้บริโภคในเดือน มิ.ย.59 อยู่ที่ 71.6 ลดลงจาก 72.6 ในเดือน พ.ค.59 ขณะที่ดัชนีความเชื่อมั่นต่อเศรษฐกิจโดยรวมอยู่ที่ 60.6 ลดลงจาก 61.1 ในเดือน พ.ค.59
ส่วนดัชนีความเชื่อมั่นเกี่ยวกับโอกาสการหางานทำอยู่ที่ 66.5 ลดลงจาก 67.7 ในเดือน พ.ค.59 และดัชนีความเชื่อมั่นเกี่ยวกับรายได้ในอนาคตอยู่ที่ 87.6 ลดลงจาก 89.0 ในเดือน พ.ค.59
ทั้งนี้ ดัชนีความเชื่อมั่นผู้บริโภคยังปรับตัวลดลงต่อเนื่องเป็นเดือนที่ 6 โดยมีปัจจัยลบ ได้แก่ ความกังวลเกี่ยวกับการทำประชามติว่าสหราชอาณาจักรจะออกจากกลุ่มสหภาพยุโรปหรือไม่ (Brexit) ซึ่งส่งผลให้เศรษฐกิจโลกมีความผันผวน และกระทบต่อการฟื้นตัวทางเศรษฐกิจของไทย, การส่งออกในเดือน พ.ค.59 ลดลง 4.4% ซึ่งขยายตัวติดลบต่อเนื่องสองเดือน
ขณะที่คณะกรรมการนโยบายการเงิน (กนง.) คงคาดการณ์อัตราการขยายตัวทางเศรษฐกิจ (จีดีพี) ของไทยในปี 59 อยู่ที่ระดับ 3.1% และปรับลดคาดการณ์จีดีพีปี 60 ลงมาอยู่ที่ 3.2% จากคาดการณ์เดิมที่ 3.3%, ราคาสินค้าเกษตรยังทรงตัวอยู่ในระดับต่ำ และผู้บริโภคมีความกังวลเรื่องปัญหาค่าครองชีพและราคาสินค้าสูง
ด้านปัจจัยบวก มาจากสถานการณ์ภัยแล้งที่คลี่คลายลง, ราคาน้ำมันขายปลีกในประเทศปรับตัวลดลง, กนง.คงดอกเบี้ยนโยบายไว้ที่ 1.50%, ความคาดหวังของประชาชนว่ารัฐบาลจะเน้นการใช้จ่ายและการลงทุนเพื่อกระตุ้นเศรษฐกิจมากขึ้น และเงินบาทแข็งค่าขึ้นเล็กน้อย